DA Den Europæiske Unions Tidende C 432/16

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 432/09)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I OVERENSSTEMMELSE MED ARTIKEL 9

»PRESUNTO DE BARRANCOS«/»PALETA DE BARRANCOS«

EF-nr.: PT-PDO-0105-0010-7.7.2010

BGB ( ) BOB ( X )

1. Afsnit i varespecifikationen, som berøres af ændringen

—

☒

—

☒

—

☐

—

☐

—

☒

—

☐

—

☒

—

☐

—

☒

2. Type ændring(er)

—

☒

—

☐

—

☐

—

☐

3. Ændring(er)

3.1. Produktets betegnelse

Indførelse af betegnelsen »Paleta de Barrancos«, idet boven — forbenene efter modning, der førhen kaldtes »Paleta de Barrancos« — indarbejdes i varespecifikationen.

3.2. Varebeskrivelse

En beskrivelse af produktet »Paleta de Barrancos« indarbejdes i varespecifikationen og i enhedsdokumentet. De fysiske karakteristika ved »Paleta de Barrancos« samt de fysiske karakteristika ved råvaren er nærmere beskrevet, da det drejer sig om svinets forben, mens »Presunto de Barrancos« fremstilles af svinets bagben.

»Paleta de Barrancos« er et stykke kød, der på alle måder er identisk med »Presunto de Barrancos«, med undtagelse af vægten, da det kommer fra dyrets forben, hvoraf der fremstilles skinker (»presuntos«).

»Paletas de Barrancos« var oprindelig ikke omfattet af beskyttelsen af oprindelsesbetegnelser, da de tidligere kun var beregnet til privatforbrug eller lejlighedsvis blev solgt lokalt. Som følge af udviklingen i forbrugsvanerne og da det drejer som om mindre kødstykker, der fremstilles ved samme produktionsmetode, og som derfor har de samme karakteristika som »Presunto de Barrancos«, er de nu økonomisk rentable og velkendte og kræver således den ønskede beskyttelse.

Denne ansøgning sikrer, at producenterne forsynes med hensigtsmæssige værktøjer til bedre at identificere og fremme disse specifikke produkter og ved samme lejlighed at beskytte disse producenter mod ulovlig praksis.

Tilføjelsen af »Paleta de Barrancos« har ligeledes til formål at sikre, at producenterne af bov opnår en rimelig betaling; de leverer klare oplysninger om dette produkts særlige karakteristika og dets tilknytning til det geografiske miljø, således at forbrugerne kan købe disse produkter på sikker og pålidelig vis.

3.3. Produktionsmetode

Tabellen nedenfor indeholder oplysninger vedrørende varigheden af de forskellige opdrætsfaser, dyrefoderets kvalitet og oprindelse og angiver en minimumsperiode for opfedning og slutfedning ved hjælp af græsfodring i mindst 60 dage, hvor dyrene lever frit i egeskov, ernærer sig udelukkende ved de eksisterende naturressourcer, det vil sige græs og agern; det er denne fodring, der gør, at dyrene opnår de ønskede karakteristika med henblik på fremstilling af skinke og bov.

Faser Varighed Foder fra det geografiske område, hvor råvaren produceres Pattegris 45-60 dage Modermælk, der kan suppleres med fuldfoder Vækst > 8,5 måneder Korn, halm, naturligt og dyrket græs, fuldfoder Opfedning og slutfedning ved hjælp af græsfodring, også kaldet »montanheira« > 60 dage Foder, der udelukkende kommer fra egeskov

På grund af tilføjelsen af »Paleta de Barrancos« præciseres varigheden af de forskellige trin i forarbejdningen af dette produkt. I tabellen nedenfor beskrives varigheden af forarbejdningstrinnene for hvert af de to produkter.

Trin Varighed Skinke Bov Saltning 1-1,5 dag/kg 1-1,5 dag/kg Modning 25-45 dage 25-45 dage Tørring-modning > 6 måneder > 4 måneder Lagring > 6 måneder > 4 måneder

3.4. Mærkning

Alt efter om produktet er bov eller skinke, skal mærkningen indeholde følgende angivelser: »Presunto de Barrancos — beskyttet oprindelsesbetegnelse« eller »Paleta de Barrancos — beskyttet oprindelsesbetegnelse«.

Angivelser vedrørende sidste holdbarhedsdato, batch, navn, virksomhed eller firmanavn og producentens adresse er blevet fjernet, da disse oplysninger allerede er omfattet af den generelle lovgivning om varemærkning. Ingredienslisten er kun obligatorisk, når skinken er behandlet med olivenolie eller kværnet peber.

For at overholde de nationale krav skal mærkningen af produktet fremover bære certificeringsmærket, som angiver produktets navn og mærkes i overensstemmelse hermed, kontrolorganet og serienummeret.

3.5. Særlige regler vedrørende udskæring, rivning eller emballering

Da tilskæring og udskæring af stykkerne er underlagt kontrol, er begrænsningen med hensyn til stedet blevet afskaffet, fordi denne begrænsning ikke har nogen indflydelse på produktets karakteristika og hæmmer markedsføringen heraf i de forskellige godkendte præsentationsformer.

3.6. Kontrolorgan og producentsammenslutning

AGRICERT — Certificação de Produtos Alimentares Lda — er det kontrolorgan, der har til opgave at kontrollere, at produktet opfylder kravene, og ACPA — Associação de Criadores de Porco Alentejano — er den nye producentsammenslutning.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»PRESUNTO DE BARRANCOS«/»PALETA DE BARRANCOS«

EF-nr.: PT-PDO-0105-0010-7.7.2010

BGB ( ) BOB ( X )

1. Betegnelse

»Presunto de Barrancos«/»Paleta de Barrancos«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget, m.m.)

3.2. Beskrivelse af produktet med betegnelsen i punkt 1

»Presunto de Barrancos« er saltede, tørrede, modnede og ikkerøgede lår fra voksne svin af racen »alentejana« (Sus ibericus), der slagtes, når de er mellem 12 og 20 måneder gamle.

Form og udseende: aflang, stiliseret tilskæring, med et skråt eller spidst tværsnit, i henhold til reglerne for traditionel tilskæring, sværen bibeholdes. Det overskydende fedt kan trimmes, og tåen bibeholdes altid for at gøre det lettere at genkende produktet.

Skinken skal veje mindst 5 kg, farven varierer fra den karakteristiske lyserøde til purpurrød, og ved afskæring ses fedtet, der er infiltreret i muskelmassen, efter en tørrings- og modningsperiode på mindst 6 måneder og en lagringsperiode på mindst 6 måneder.

»Presunto de Barrancos« kan sælges hel eller i stykker, udbenet eller ej, eller i skiver.

»Paleta de Barrancos« er saltede, tørrede, modnede og ikkerøgede forben fra voksne svin af racen »alentejana« (Sus ibericus), der slagtes, når de er mellem 12 og 20 måneder gamle.

Form og udseende: aflang, stiliseret tilskæring, med et afrundet tværsnit, i henhold til reglerne for traditionel tilskæring, sværen bibeholdes. Det overskydende fedt kan trimmes, og tåen bibeholdes altid for at gøre det lettere at genkende produktet.

Skinken skal veje mindst 3 kg, farven varierer fra den karakteristiske lyserøde til purpurrød, og ved afskæring ses fedtet, der er infiltreret i muskelmassen, efter en tørrings- og modningsperiode på mindst 4 måneder og en lagringsperiode på mindst 4 måneder.

»Paleta de Barrancos« kan markedsføres hel eller i stykker, udbenet eller ej, eller i skiver.

3.3. Råvarer (kun for forarbejdede produkter)

Produkterne »Presunto de Barrancos«/»Paleta de Barrancos« må kun fremstilles af svinekroppe af racen »alentejana«, der er født, opdrættet og slagtet i det afgrænsede geografiske område, hvor råvaren må produceres.

Skinker: består af ferske lår, der vejer mere end 6 kg.

Bov: består af ferske forben, der vejer mere end 4 kg.

3.4. Foder (kun for produkter af animalsk oprindelse)

Pattegrisene fodres med modermælk i mindst 45 dage, og denne fodring kan suppleres med fuldfoder. Når de er vænnet fra, går pattegrisene ind i opfedningsfasen, der løber indtil begyndelsen af græsfodringen, også kaldet »montanheira«. Vækstfasen slutter i september/oktober, og i løbet af denne periode fodres dyrene med korn, kraftfoder og halm fra det geografiske område, hvor råvaren produceres.

Opfednings- og slutfedningsfasen, der sker ved græsfodring (også kaldet »montanheira«), består hovedsagligt i, at dyrene sættes på græs i det fri i egeskov, hvilket sikrer dem en ernæring, der udelukkende består af eksisterende naturlige elementer, nemlig græs og agern. Varigheden af denne periode falder sammen med produktionen af agern fra eg/korkeg i egeskoven, som naturligt løber fra oktober/november til januar/februar. Denne græsfodring af dyrene varer i mindst 60 dage, hvor de opnår de ønskede karakteristika med henblik på fremstilling af skinke og bov.

Faser Varighed Foder fra det geografiske område, hvor råvaren produceres Pattegris 45-60 dage Modermælk, der kan suppleres med fuldfoder Vækst > 8,5 måneder Korn, halm, naturlige og dyrkede græsarealer, fuldfoder Opfedning og slutfedning ved hjælp af græsfodring, også kaldet »montanheira« > 60 dage Foder, der udelukkende kommer fra egeskov

3.5. Specifikke etaper af produktionen, som skal finde sted i det afgrænsede geografiske område

Dyrenes fødsel, vækst, opfedning og slutfedning på græs, også kaldet »montanheira«, samt slagtningen af dyrene sker i det afgrænsede geografiske område, hvor råvaren må produceres. Fremstillingen eller tilberedningen, modningen og tørringen sker i det afgrænsede geografiske område, hvor forarbejdningen skal finde sted.

3.6. Særlige regler vedrørende udskæring, rivning eller emballering, osv.

Ikke relevant

3.7. Specifikke mærkningsregler

Alt efter om produktet er bov eller skinke, skal mærkningen indeholde følgende angivelser: »Presunto de Barrancos — beskyttet oprindelsesbetegnelse« eller »Paleta de Barrancos — beskyttet oprindelsesbetegnelse«.

4. Præcis afgrænsning af det geografiske område

Geografisk område, hvor råvaren fremstilles (kommuner):

Alter do Chão, Castelo de Vide, Crato, Marvão, Nisa, Portalegre, Avis, Mora, Ponte de Sôr, Arronches, Campo Maior, (bortset fra S. João Baptista), Elvas (bortset fra S. Pedro), Fronteira, Monforte, Borba, Estremoz, Sousel, Vila Viçosa, Arraiolos, Évora, Montemor-o-Novo, Portel, Vendas Novas, Viana do Alentejo, Alandroal, Mourão, Redondo, Reguengos de Monsaraz, Alcácer do Sal (bortset fra S. Matias do Castelo), Grândola (bortset fra Melides), Alvito, Beja, Cuba, Mértola, Vidigueira, Barrancos, Moura, Serpa, Aljustrel, Almodôvar, Castro Verde, Ferreira do Alentejo, Ourique, Odemira (bortset fra Vila Nova de Mil Fontes og S. Teotónio), Santiago de Cacém (bortset fra Santo André) og Sines.

Geografisk område, hvor produktet forarbejdes (kommune): Barrancos

5. Tilknytning til det geografiske område

5.1. Det geografiske områdes egenart

På grund af jordbunds- og klimaforholdene samt højden i forhold til havoverfladen har der udviklet sig et særligt jordbrugs-/skovbrugs-/græsningssystem i den sydøstlige del af Den Iberiske Halvø, som kaldes »montado« (egeskov).

Dette økosystem, som er unikt på verdensplan, er karakteriseret ved skovarealer, hvor der vokser træer af arten Quercus, en flora bestående af tørluftsplanter og et urtelag, der er betinget af en ringe nedbørsmængde.

Afhængigt af hvilken art der er mest udbredt, kan egeskove bestå af korkeg (Quercus suber), steneg (Quercus rotundifolia) eller en blanding af de to arter. Egens geografiske udbredelse varierer mellem kystområdet og de indre landområder, da Atlanterhavet har indflydelse på de klimatiske forhold og er afgørende for, hvilke arter der kan leve i det pågældende område. Derfor er korkeg (Quercus suber) den mest udbredte art i vest og steneg (Quercus rotundifolia) den mest udbredte art i øst.

Det velkendte trælandskab bestående af steneg og korkeg, der er kendetegnende for den sydlige del af landet, som er karakteriset ved en let bakket topografi, en klippefyldt undergrund og en jordbund med ringe frugtbarhed, er primært egnet til skovbrugsbedrifter og græsningsarealer. Der vokser en sparsom og spontan vegetation i underskoven, som indgår i svinenes ernæring. Dette økosystem bidrager til vedligeholdelse af jordbunden og forebygger på denne måde erosion, samtidig med at det bidrager med en meget vigtig ernæringsressource: agern.

I Barrancos kommune er der særlige klima- og jordbundsforhold, som skyldes beliggenheden tæt på Sierra Morena, højden (350 m over havets overflade) og beliggenheden tæt på floden Ardila og åen Murtigãos bredder.

Denne by, der ligger højt, er karakteriseret ved et middelhavsmikroklima med vinde hovedsaglig fra nordvest (NV) og øst (Ø), der kan nå en maksimal hastighed på 60 km/timen, med en årlig relativ luftfugtighed på 70 % og maksimumstemperaturer på 38-40 °C i juli og august og minimumstemperaturer på 3-5 °C i december og januar.

Det lokale mikroklima gør det muligt at udføre tørringen, modningen og lagringen af skinkerne og bovene på naturlige betingelser uden brug af røgning, hvilket er almindelig praksis i alle de andre regioner i landet, hvor der produceres skinker.

Denne særlige fremstillingsteknik bygger på faste og vedvarende lokale metoder og har praktisk talt ikke ændret sig i tidens løb.

5.2. Produktets egenart

»Presunto de Barrancos«/»Paleta de Barrancos« opnås efter den naturlige modningsperiode på de mikroklimatiske betingelser, der gør sig gældende i Barrancos. Som følge af de høje temperaturer i sommerperioden begynder skinkerne og boven efterhånden at svede, og på dette tidspunkt trænger oliesyrerne ind i muskelfibrene, hvilket giver hele kødstykket en særlig aroma, særlige egenskaber og en særlig smag, f.eks. olieholdigheden og fedtets konsistens, mørheden og mere fremtrædende aromatiske egenskaber.

Disse produkter fremstilles udelukkende af svin af racen »alentejana«, der har særlige genetiske egenskaber, som gør, at fedtet kan trænge ind i muskelmassen, hvilket giver produktet et særligt marmoreret udseende.

Smagen er blid og delikat, let saltet og undertiden ledsaget af en let krydret overtone, og produktet er meget mørt og saftigt. Den er aromatisk, konsistensen har få muskelfibre og er dermed ret blød. Fedtet er aromatisk og har en behagelig smag, er skinnende og perlemorsfarvet. Konsistensen varierer alt efter foderet og andelen af agern heri.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Svineracen »alentejana« er langt den mest effektive forbruger af egeskovens frugter og den race, der omsætter dem bedst til kød. Denne eksemplariske udnyttelse af en naturressource kombineret med denne races stofskiftemæssige særegenheder er afgørende for dannelsen af en råvare med unikke egenskaber, der hænger tæt sammen med et særligt geografisk miljø og udgør det primære grundlag for fremstillingen af produkterne »Presunto de Barrancos«/»Paleta de Barrancos«.

Det afgrænsede geografiske område, hvor råvaren må produceres, falder således sammen med de kommuner, hvor områderne med egeskove af steneg eller korkeg er fremherskende, hvilket er afgørende for udbredelsen af svinebestanden af racen »alentejana«.

Kødet fra dyr, der opdrættes ved hjælp af græsfodring, også kaldet »montanheira«, som udvælges med henblik på produktion af denne type skinke og bov og kontrolleres fra fødslen, besidder de særlige egenskaber, der hænger sammen med opdrætningen og foderet. Disse dyr opdrættes ved hjælp af ekstensiv græsfodring, også kaldet »montanheira«, hvor agern medvirker til at skabe en type fedt, der er smidig og rig på flerumættede fedtsyrer.

Takket være mikroklimaet i det afgrænsede geografiske område, hvor skinkerne og boven må produceres eller forberedes, udføres tørringen, modningen og lagringen på naturlige betingelser uden brug af røgning som i de andre regioner, hvor der produceres skinker og bov, hvilket giver produktet de egenskaber, der er forskellige fra andre produkter i denne kategori.

Det er klimaforholdene i det geografiske område, hvor råvaren forarbejdes, der gør, at forarbejdningen på langsom og langvarig vis kan ske på naturlige klimatiske betingelser ved temperaturer og en luftfugtighed, der gør det muligt at opnå et produkt med en særlig konsistens, aroma og smag, og som har en unik anseelse og et unikt omdømme.

http://www.dgadr.mamaot.pt/images/docs/val/dop_igp_etg/Valor/CE_Presunto_Paleta_Barrancos_DOP.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.